Predkladacia správa

Materiál s názvom „Informácia o činnosti Rady vlády SR pre mimovládne neziskové organizácie za obdobie rokov 2003 - 2006 a o zámeroch jej činnosti na ďalšie obdobie“ sa predkladá na základe odporúčania Rady vlády SR pre mimovládne neziskové organizácie (ďalej len „Rada“) zo dňa 10. apríla 2006 s cieľom poukázať na rôzne formy spolupráce vlády Slovenskej republiky a mimovládneho sektora, formulovať vzájomné očakávania do ďalšieho volebného obdobia, ktoré by mali viesť k rozvíjaniu ešte tesnejšieho partnerstva medzi štátom a tretím sektorom, k lepšiemu prerozdeleniu úloh medzi štátom a tretím sektorom, ako i k zlepšovaniu podmienok pre trvalo udržateľný rozvoj tretieho sektora na Slovensku. 

Rada je poradným a iniciatívnym orgánom vlády SR pre podporu činnosti mimovládnych neziskových organizácií. Sú to najmä občianske združenia, nadácie a neinvestičné fondy, združenia právnických osôb, združenia majetku a zariadenia charity a humanity, ktoré vykonávajú všeobecne prospešnú činnosť najmä v oblasti humanity a charity, starostlivosti o deti, mládež a šport, v oblasti vzdelávania, ochrany ľudských práv, zdravotníctva, kultúry, ochrany životného prostredia a regionálneho rozvoja. 

Vláda SR zriadila Radu uznesením č. 738 zo dňa 31. augusta 1999. Personálne obsadenie Rady bolo vo volebnom období 2002 – 2006 schválené uznesením vlády SR č. 223 z 26. marca 2003 a ďalšími uzneseniami, ktoré  riešili zmeny na postoch zástupcov štátnej správy a tiež vo vnútornej organizovanosti tretieho sektora. 

Materiál poukazuje na potrebu zachovania kontinuity existencie Rady, posilnenia jej postavenia ako dôležitého poradného a iniciatívneho orgánu vlády SR a zintenzívnenia spolupráce štátnej správy s mimovládnym sektorom v riešení verejných otázok. 

Predkladaný materiál nemá finančný, ekonomický, environmentálny vplyv, vplyv na zamestnanosť ani na podnikateľské prostredie.  
	
Tento materiál nebol predmetom pripomienkového konania, nakoľko ide o materiál informatívneho charakteru.